Kázeň z ev. Služieb Božích, BA (**Lamač**/NK s VP) 3. 9. 2023, **10.00**/18.00 h,

13. nedeľa po Svätej Trojici, **ES: 209, 315, 465,** Žalm 15, A 59

**Ján 14, 1 – 6**: *„****1****Nech sa vám srdce nestrachuje! Verte v Boha a verte vo mňa!****2****V dome môjho Otca je mnoho príbytkov; keby nebolo tak, či by som vám bol povedal: Idem vám pripraviť miesto,****3****a keď odídem a pripravím vám miesto, zase prídem a poberiem vás k sebe, aby ste aj vy boli tam, kde som ja?****4****A cestu, kam idem, poznáte.****5****Povedal Mu Tomáš: Nevieme, Pane, kam ideš; ako by sme teda poznali cestu?****6****Ježiš mu riekol: Ja som cesta i pravda i život.* *Nik neprichádza k Otcovi, ak len nie skrze mňa.“*

**Milí bratia a milé sestry!**

Končia sa prázdniny a viacerí sa **z mnohých rozličných ciest vrátili domov, do** svojho **príbytku.** Stať z evanjelia, ktorú sme čítali sa nezmieňuje o mnohých rozličných cestách vedúcich do jedného príbytku ako sa to deje pri návrate z dovolenky. Naopak, Pán Ježiš **hovorí o mnohých príbytkoch**, no len **o jedinej ceste**, ktorá do nich vedie.

Počuť o mnohých príbytkoch v dome nebeského Otca je príjemné. Vzbudzuje to v nás dojem otvorenosti u Boha. Mnoho príbytkov u Neho prezrádza, že **u nebeského Otca sa nikto nebude cítiť stiesnene. Každý je vítaný.** No akoby to popierala výlučná požiadavka jednej cesty k spomenutým príbytkom. Takýto **Ježišov absolútny nárok** nám „nevonia“. Sťa by nepasoval do súčasnej pluralitnej spoločnosti kladúcej dôraz na rozmanitosť. **Neexistujú predsa len mnohé – rozdielne prístupy k Bohu? Nie je Boh azda Otcom všetkých ľudí s ich rozličnosťou**, rôznymi kultúrami a prejavmi? V Ježišových slovách: „*Ja som cesta i pravda i život. Nik neprichádza k Otcovi, ak len nie skrze mňa*“ cítime akýsi tlak. Totiž **to, čo vraví Pán Ježiš nepripúšťa možnosť veriť v Boha, ale odmietnuť Ježiša. Odmietnuť Ježišove slová, životné postoje, Jeho osobu.**

Koľkí v súčasnosti povedia: Boh áno – svet predsa musel mať svojho autora, ale Ježiš nie – to bol priveľký idealista, rojko. Hľa – ako dopadol! Popravili Ho. Do takých krajností sa ísť nedá...

To, čo Nazaretský tvrdí, z vylučuje nebeských príbytkov aj všetkých tých, ktorí si cenia Ježišovo učenie, Jeho ľudskosť, avšak Ježišova božskosť, Boh sám im zostáva prázdnym pojmom. Pánove slová: „*Nik neprichádza k Otcovi, ak len nie skrze mňa*“ vypovedajú**: Kto sa spoľahne na Ježiša, spolieha sa na samého Boha. A kto hľadá Boha bez Ježiša, nenájde Ho.** **Boha možno nájsť len cez Ježiša.**

Na myseľ prídu otázky: **Nekorenia v takýchto myšlienkach netolerancia a nenávisť?** – Nie je práve Ježišom vyhlásený absolútny nárok kresťanstva príčinou **náboženských vojen** a utláčania inoveriacich? Ak hľadáme odpovede na takéto neľahké otázky, je potrebné pýtať sa: **Čo Ježiš svojimi výpoveďami mieni?** Čo sa skrýva za tým, keď hovorí: „*Ja som cesta i pravda i život*“?

Práve v tom poslednom tvrdení, že ***Ježiš je život***, nachádzame **riešenie.** **Život – to je zmena, pestrosť, mnohorakosť.** Z Ježiša takýto pravý život povstáva (por. Ján 1, 4.14.16 – 18; 10, 10b). Život pravdy, život, ktorý má do činenia s cestou, po ktorej Ježiš kráčal. Tu **nejde o to, potlačiť a zničiť každého, kto zmýšľa inak ako Kristus. Ide o to: zvoliť si správne – vyvoliť si život.**

**Nutnosť rozhodnutia zostáva.** Koľkože len rozhodnutí musia urobiť tí, ktorí sú rodičmi? Rozhodnutí nie iba za seba, ale aj za svoje deti. Všetci sa musíme denne mnohokrát rozhodovať. Neraz to pociťujeme ako ťažké **bremeno**. Rozhodovaniu sa však nikto z nás nevyhne. Dokonca **aj žiadne rozhodnutia, sú rozhodnutiami. Rozhodnutiami so svojimi dôsledkami.**

Kto by to nepoznal momenty, keď sa rozhodujeme pre tú či onú cestu. Keď naša voľba výrazne určí našu ďalšiu budúcnosť. Napr. rozhodnutie koho si zobrať za manželku/la?

Možno aj tí, ktorí v nadchádzajúcom školskom roku nastúpia do nových škôl, sa zakrátko opýtajú: Urobil/a som dobre? Stáva sa, že nás ovládne neistota, až bezmocnosť. Otvorený, úprimný rozhovor s blízkym človekom môže v takýchto okamihoch spôsobiť zázraky. Avšak aj vtedy zodpovednosť za rozhodnutie zostáva na nás.

Keď nám Pán Ježiš hovorí: „*Ja som cesta i pravda i život*“, pamätajme, že **On je Ten, kto nám je blízky.** Ježiš chce v našich pochybnostiach a bezmocnosti spôsobiť zázrak. **Vždy, keď sa pre niečo zásadné rozhodujeme, uprime svoj zrak viery na Neho. Na Kristove slová odpustenia a nádeje. Na Jeho slová lásky a záchrany.**

Bolo by neporozumením nazdávať sa, že k zmysluplnému životu, k spáse stačí nasledovať Ježišovo učenie, Jeho príklad. **Ježiš je viac, ako len najlepším z učiteľov!** Viac ako ktosi, kto nám dal krásny príklad života. K pravému životu, k spaseniu nie sme privedení náukou, učením, ale **živou osobou Ježiša Krista, ktorý obetoval seba samého za nás.** On nás chce o tom aj dnes uistiť vo svojej svätej Večeri.

Kto cestoval z cudziny domov, vie akou pomocou na cestách sú dopravné značky. Tabule ukazujúce smer cesty, po ktorej prídeme do cieľa. Pán Ježiš je však viac ako len šípka ukazujúca správny smer. **On je cesta, po ktorej smieme bezpečne dôjsť do cieľa.** Nie jedna z ciest, ale **jediná možná cesta**. Cesta úzka (Matúš 7, 13 – 14), nie bez súžení (Skutky 14, 22), ale cesta k vzkrieseniu, k večnému životu. Bolo by mrhaním síl a času hľadať ešte čosi iné. Navzdory tomu to mnoho ráz robíme. **Púšťame sa radšej po svojich vlastných vyšliapaných chodníčkoch, než aby sme dôverovali Pánovi Ježišovi – jedinej správnej ceste vedúcej do cieľa. Len tomu, kto ide po ceste, ktorou je Kristus a úplne sa spoľahne na Jeho pravdu, je darovaný život.** Život vo svojej plnosti. Život večný. Je nám darovaný už tu a teraz.

Istý teológ napísal, že **brána, ktorou sa vchádza do večnosti – do plnosti života – sa volá Teraz**. Pán Ježiš ju otvoril – pre teba, pre mňa, pre všetkých. Veríme Mu?

**Stôl Pánov je miestom, kde nám Kristus kladie otázku: „Spoliehaš sa na mňa celým srdcom?** Alebo hľadáš oporu inde? Dôveruješ mi, že ja som Pravda, že mám pravdu, že mimo mňa niet život? Alebo o tom v kútiku srdca pochybuješ a vravíš: Čo keby predsa... a ohliadaš sa po inom zaistení?“

V jednom chasidskom príbehu rozpráva rabi Zusja: Na onom svete sa ma neopýtajú: „Prečo si sa nestal Mojžišom – niekým takým veľkým ako on?“ Ale opýtajú sa ma**: „Prečo si sa nestal Zusjom?“** Nebudú sa ma pýtať: „Prečo si nedosiahol to, čo uskutočnil najväčší spomedzi veriacich?“ Avšak spýtajú sa ma: **„Prečo si nedosiahol to, čo Boh tebe osobne pripravil – určil? Prečo si sa nestal tým, kým si sa mal stať?“** Prečo si minul cieľ? V reči Starej zmluvy *hriech* znamená *minúť cieľ, zísť z pravej cesty.* Čo by sa Pán Ježiš opýtal nás, mňa, teba? Nemíňam/e cieľ?

Ježiš prišiel a dnes každému z nás hovorí: „*Ja som cesta i pravda i život. Nik neprichádza k Otcovi* (rozumej do cieľa)*, ak len nie skrze mňa.“* **Neprepočujme tieto Spasiteľove slová.** – Teraz, keď sme pozvaní k jeho stolu, ani v žiadnom z tých početných okamihov, keď sa budeme pre čosi zásadné rozhodovať. Amen.

**Modlitba**

Pane Ježiši, ďakujeme Ti za Tvoje slovo. Za mnoho príbytkov v dome Tvojho Otca, ktoré si nám pripravil. Za to, že u Teba je každý vítaný.

Nebeský Otče, chválime Ťa za Pána Ježiša Krista, ktorý je jedinou cestou k Tebe. Za to, že kto sa spoľahne na Ježiša, nachádza Teba samého, náš dobrý Bože.

Prosíme, odpusť nám, keď sa bojíme ísť po ceste, ktorou je

Kristus. Keď hľadáme ešte svoje rôzne vyšliapané chodníčky, keď utekáme pred zodpovednosťou rozhodovania sa pre Teba. Daj nám vidieť, že aj nerozhodnosť je rozhodnutím so všetkými dôsledkami. Prosíme, prikry naše viny proti našim blížnym, áno aj tým najbližším i naše viny proti Tvojej láske.

Pomôž nám žiť tak, aby sme neminuli cieľ, ale dosiahli to, čo si každému z nás pripravil vo svojom Synovi.

Tebe, Pane Ježiši Kriste, ďakujeme že si cesta, pravda i život, že nás nevoláš len k nasledovaniu Tvojho učenia, ale ponúkaš nám seba samého – vzťah s Tebou – naším najbližším Priateľom.

Posilni našu dôveru, že Ty máš pravdu, že si sám pravdou i cestou a že mimo Teba niet života.

Ďakujeme, že nás máš rád, že nás voláš sebe a prijímaš navzdory našej nehodnosti a nedokonalosti. Amen.

**Martin Šefranko, evanjelický. a. v. farár**